«Σκελετούς» για …ιατρικές μελέτες, σημειώσεις για αντιπαλότητες με άλλους αναρχικούς αλλά και πιστόλι «αμπούλας» (airsoft) εντόπισε η ΕΛ.ΑΣ στην κατάληψη αντιεξουσιαστών στην οδό Καλλιδρομίου όπου υπήρξε έφοδος των δυνάμεων ασφαλείας προ τριών ημερών. Σύμφωνα με την ΕΛ.ΑΣ από τη συγκεκριμένη κατάληψη όπου παρέμεναν 15-20 άτομα, εκπορεύονταν τουλάχιστον το 50% των εμπρηστικών επιθέσεων, την τελευταία διετία, εναντίον αστυνομικών δυνάμεων στην περιοχή των Εξαρχείων ενώ θεωρείται ότι συμμετείχαν στην προσωρινή κατάληψη του Πολυτεχνείου που προκάλεσε, προ 10 ημερών, αντιδράσεις από άλλους αναρχικούς.

Εντός του συγκεκριμένου κτιρίου η ΕΛ.ΑΣ ανακάλυψε ακόμη οκτώ βόμβες μολότοφ, αντιασφυξιογόνες μάσκες και άλλα υλικά ενώ προχώρησε σε δύο συλλήψεις Ελλήνων αναρχικών και δύο Γερμανών που φέρεται να είχαν φθάσει στην χώρα μας για το φεστιβάλ «Εξέγερση» εντός του κτιρίου του Πολυτεχνείου. Ως «αρχηγό» της κατάληψης οι αστυνομικοί θεωρούν 43χρονο δραστήριο αναρχικό που είχε συλληφθεί προ τετραετίας ως ύποπτος για συμμετοχή στην «Συνωμοσία των Πυρήνων της Φωτιάς».

Σύμφωνα με τις πρώτες εκτιμήσεις των αστυνομικών ο σκελετός και άλλο υλικό για μαθήματα ιατρικής αφορούν πιθανόν την εκπαίδευση αναρχικών σε επώδυνες , «αποτελεσματικές» επιθέσεις εναντίον αστυνομικών αλλά και σε θέματα αυτοπροστασίας. Ακόμη το ενδιαφέρον των αστυνομικών έχει εστιασθεί στις σημειώσεις των αναρχικών όπου γίνεται λόγος για διαφωνίες και εμπόδια που συναντούν από άλλες αντιεξουσιαστικές ομάδες. Σημειώνεται ότι η κατάληψη του Πολυτεχνείου στον εορτασμό της επετείου, είχε συνοδευθεί από καταγγελίες αλλων αναρχικών που μιλούσαν για «πραξικόπημα που εάν έμενε αναπάντητο θα εξυπηρετούσε μονάχα τις δόλιες σκοπιμότητες και τους αντικοινωνικούς σχεδιασμούς μιας δράκας φαντασμένων που νομίζουν ότι αποτελούν το επιτελείο της εξέγερσης» ενώ αναφέρονταν ακόμη σε «μπαχαλοτουρίστες». Σημειώνεται πάντως ότι υπήρξαν μεμονωμένες αντιδράσεις αντιεξουσιαστών στην έφοδο της ΕΛ.ΑΣ στην κατάληψη της Καλλιδρομίου με σύνθημα «οι καταλήψεις είναι αγκάθια και θα ματώσετε για να τις πάρετε. Δύναμη κι αλληλεγγύη στους 4 συλληφθέντες».

Την ίδια ώρα συνεχίζονται οι έρευνες της ΕΛ.ΑΣ για τους δράστες του σοβαρού τραυματισμού της δικηγόρου Αναστασίας Τσουκαλά από φωτοβολίδα ναυτικού τύπου που εκτοξεύτηκε στην διάρκεια των επεισοδίων το βραδυ της 17ης Νοεμβρίου στην περιοχή των Εξαρχείων.